recursal/SuperWikiNEXT-32B huggingface dataset:
Die **Mackenzierivier** (Engels: *Mackenzie River*, Frans: *Fleuve [de] Mackenzie*; Slavey: *Deh-Cho*, [tèh tʃʰò], letterlik: "groot rivier"; Inuvialuktun: *Kuukpak*, [kuːkpɑk], letterlik: "groot rivier") is 'n groot noordwes-vloeiende rivier in Kanada. Die Mackenzierivier het 'n lengte van 1 738 km en is die langste rivier wat geheel en al deur Kanada vloei asook in die Arktiese Oseaan uitmond. Daarbenewens is dit na die Mississippirivierstelsel die tweede grootste rivierstelsel in Noord-Amerika. Die Mackenzierivier is genoem na die Skotse ontdekkingsreisiger Alexander Mackenzie, wie die rivier se monding op 14 Julie 1789 bereik het.

Nasa-Satellietbeeld van die Mackenzierivier se delta
Die Mackenzierivier ontspring in die Groot Slawemeer in Kanada se Noordwestelike gebiede en vloei in 'n noordelike rigting net wes van die Groot Beremeer, voordat dit in 'n uitgestrekte delta wes van Tuktoyaktuk in die Beaufortsee, 'n see van die Arktiese Oseaan, uitmond. Die rivier se bekken is die grootste in Kanada en streek oor sowat 1 805 200 km², byna 20% van die land se oppervlakte en bykans so groot soos die eilandstaat Indonesië.

Die Finlayrivier, die hoofbron van die Peacerivier, word as die uiterste bron van die Mackenzierivier beskou. Die volledige Finlay-Peace-Slawe-Mackenzie-rivierstelsel is die 13de grootste rivierstelsel wêreldwyd. Die volledige Mackenzierivierstelsel sluit riviere soos Athabascarivier, Peacerivier en Slawerivier, asook mere soos Athabascameer, Groot Beremeer en Groot Slawemeer in.
Robyn de Groot by die 2012 UCI padfiets wêreldkampioenskap, 3de van links
**Robyn de Groot**, (gebore 26 Desember 1982 in Johannesburg) is 'n Suid-Afrikaanse professionele fietsryer.Sy was 'n professionele padfietsryer van 2006 tot 2012. Sy was deel van die Suid-Afrikaanse padfiets span vir ses agtereenvolgende jare en het haar land by vier Wêreldkampioenskappe; die 2010 Statebondspele in Delhi, Indië en die Olimpiese Somerspele 2012 in Londen verteenwoordig. Sy kon ongelukkig nie dié wedren voltooi nie weens 'n botsing vroeg in die wedren en gevolglike meganiese probleme.

In 2012 het sy uitgetree uit professionele padfiets wedrenne en haar teruggekeer na haar loopbaan as 'n Biokinetikus. In 2013 het sy begin om bergfiets te ry, hoofsaaklik as 'n stokperdjie en gou het sy hierin uitgeblink. Sy het die MTN Nasionale Bergfietsreeks gewen wat haar bestendigheid bewys. Sy wen die Suid-Afrikaanse maraton bergfiets titel met haar eerste probeerslag en is gekies om Suid-Afrika te verteenwoordig by die Wêreld Maraton kampioenskap in Oostenryk waar sy die 19de posisie behaal. In 2014 verdedig sy haar nasionale maraton titel suksesvol en eindig in die sesde posisie tydens die Wêreld Maratonkampioenskap in Pietermaritzburg.

In Maart 2017 het sy saam met die Duitse ryer, Sabine Spitz, aan die *Absa Cape Epic* deelgeneem en derde geëindig na 'n reeks terugslae; hoofsaaklik as gevolg van die Duitser wat twee keer geval het. Dit was die derde *Cape Epic* waaraan sy deelgeneem het. Sy was tweede in 2015 en ook in 2016, as individu nadat haar spanmaat onttrek het as gevolg van siekte.

In 2019 behaal sy die derde plek tydens die Wêreld Maratonkampioenskap in Grächen, Switserland.

Vroeëre lewe
------------

Sy is gebore en het in Johannesburg grootgeword. Sy was in Laerskool Panorama en daarna by *Northliff High School*, waar sy gematrikuleer het in 2000. Sy voltooi 'n graad in Sport Sielkunde aan die Universiteit van Johannesburg en behaal 'n Honneursgrad in Biokinetika aan die Universiteit van Kaapstad in 2004.
*Hierdie artikel handel oor die taal. Vir die etniese groep, sien Perse.*

**Persies** (فارسی *fārsi* [fɒːɾˈsiː] luister (hulp·inligting)) is 'n plurisentriese taal in Sentraal- en Suidwes-Asië. Dit maak deel uit van die Irannese tak van die Indo-Europese taalfamilie en het die status van ’n amptelike taal in Iran en Afghanistan. Tadjiks, die amptelike taal van Tadjikistan, is vroeër meestal as 'n Persiese dialek beskou; vandag word egter dikwels daarna as 'n afsonderlike taal verwys.

Die woord "fārsi" in Persies-Arabiese skrif
Verspreiding van Irannese tale
Wêreldwye verspreiding van Persies
Lande met 'n Persiestalige bevolking
Met tussen 60 en 70 miljoen moedertaal- en 'n verdere 50 miljoen tweedetaalsprekers is Persies die belangrikste Indo-Europese taal in Wes- en Sentraal-Asië. Persies word deur sowat 41 miljoen sprekers in Iran, 15 miljoen in Afghanistan en 'n verdere 15 miljoen in Sentraal-Asië (veral in Tadjikistan en Oesbekistan, daarnaas ook op die Indiese subkontinent) as moedertaal gebesig. Groter Persiessprekende gemeenskappe word in Irak en in die Golflande (veral in Bahrein, die Verenigde Arabiese Emirate en Koeweit) aangetref. Daar is kleiner taaleilande in onder meer Georgië, in Azerbeidjan en in die Pamir-bergstreek. 'n Groot aantal Iranse en Afghanse emigrante en vlugtelinge het hulle in Europa en in die Verenigde State gevestig.

In Europese lande word na die taal tradisioneel as "Persies" verwys, 'n term wat van die ou Persiese kernprovinsie Fārs (dikwels ook Pārs) in die suide van Iran afgelei is. In sy eie taalgebied is die taal in die Sassaniedetyd **Pārsīk** of **Pārsīg** genoem, maar sedert die Arabies-Islamitiese verowering van Persië word daarna algemeen as **Fārsī** verwys aangesien die *p*-klank in Arabies nie bestaan nie en die Oer-Semitiese *p*-klank in hierdie taal tot *f* ontwikkel het.

Die Nieu-Persiese skryftaal is daarnaas ook **Fārsī-e Darī** (فارسی درى) – "taal van die koninklike hof" – genoem. 'n Kort benaming van die taal wat hiervan afgelei is, **Darī**, is tans in Afghanistan, Pakistan en Indië gebruiklik.

In Iran het die Teheran-dialek gaandeweg tot 'n (gesproke) standaardtaal ontwikkel wat dwarsoor die land gepraat word. Dit verskil nie net van ander Persiese dialekte nie, maar ook van die amptelike Persiese skryftaal.

Nieu-Persies het in die Middeleeue die belangrikste literêre en wetenskapstaal van die oostelike Islamitiese wêreld geword en het sodoende groot invloed op naburige taalgemeenskappe, veral die Turkse tale, uitgeoefen (waaronder Osmaans en Tsjagataïes, Pasjtoe, Brahoei asook Noord-Indiese tale, veral Oerdoe). 'n Noemenswaardige aantal Persiese leenwoorde is deur Europese tale oorgeneem en maak sodoende ook deel uit van die Afrikaanse woordeskat, soos byvoorbeeld *basaar*, *tsjek*, *karavaan*, *skaak* en *paradys*.

Die Persiese literatuur word by die bekendstes en invloedrykstes ter wêreld gereken en geniet danksy die werke van digters soos Rumi, Omar Khayyam, Hafis, Saadi, Nezami (Nisami) of Ferdousi, wat ook invloed op Europese digters soos Johann Wolfgang von Goethe uitgeoefen het, wêreldfaam.

Sien ook
--------

* Shahnameh
**Persepolis** (Persies: تخت جمشيد, *Tacht-e Dsjamsjied*, letterlik: "Dsjamsjied se troon"; Oud-Persies: 𐎱𐎠𐎼𐎿, *Pārsa*; Grieks: *Persépolis*, letterlik: "stad van die Perse") was een van die Achaemenidiese Ryk se hoofstede en is in 520 v.C. deur Darius I van Persië in die suide van Iran in die streek Persis gestig. Die naam "Persepolis" is Grieks en beteken "stad van die Perse"; die Persiese naam verwys na Dsjamsjied, 'n Persiese koning uit die mitologiese verlede; die oorblyfsels van sy troon wat neergestort het, het volgens oorlewering die stad gevorm. 'n Verdere naam uit die Middeleeue is *Čehel-menār* (چهل منار) wat "Veertig minarette" beteken. Anders as wat die Griekse naam aandui was Persepolis geen stad nie. Geen huise is tydens die argeologiese opgrawings in en om Persepolis gevind nie.

Toe die vroeëre setel Pasargadae vir 50 km na hierdie plek verskuif is, is aan die voet van die berg *Kuh-e Mehr* of *Kuh-e Rahmat* (met dieselfde betekening "barmhartigheid, genade" in Arabies), 'n groot terras van 15 ha geskep. Meer as 14 geboue is op die platvorm onder Darius I en sy opvolgers, onder ander Ahasveros, Artaxerxes I en Artaxerxes II opgerig. Ander paleise is onmiddellik aan die voet van die terras uitgegrawe. Die hoofstad is in 330 v.C. deur Alexander die Grote vernietig, maar sy (gedeeltelik herboude) kan tot vandag toe besigtig word. Omdat die besproeiingstelsels ook vernietig is, is die geboue grootliks deur die woestynsand bedek en het dus bewaar gebly. Persepolis is in 1979, die jaar van die Iranse Rewolusie, deur Unesco as wêrelderfenisgebied gelys en is sowat 60 km noordoos van die metropool Sjiraz op die Hoogland van Marvdasjt in die Fars-provinsie (900 km suid van die hoofstad Teheran) geleë.

Panorama van Persepolis

Sien ook
--------

* Lys van Wêrelderfenisgebiede
***Edwardian Farm*** is 'n historiese televisie-dokumentêr van twaalf episodes wat vir die eerste keer tussen November 2010 en Januarie 2011 op *BBC Two* uitgesaai is. Dit handel oor 'n groep geskiedkundiges wat 'n poging onderneem om 'n plaas in Suidwes-Engeland op dieselfde manier te bestuur soos dit in die Edwardiaanse tydperk gedoen is. Die reeks is deur David Upshal geskep en vervaardig, terwyl Stuart Elliott die regie behartig het.

Die reeks is in opdrag van die BBC deur die onafhanklike TV-produksiemaatskappy *Lion Television* vervaardig en by Morwellham Quay, 'n historiese kaai in Devon, geskiet. Die span "Edwardiaanse" boere het uit die geskiedkundige Ruth Goodman en die argeoloë Alex Langlands en Peter Ginn bestaan.

*Edwardian Farm* het uit twee vroeëre reekse, *Victorian Farm* en *Victorian Pharmacy*, voortgespruit - twee van BBC Two se gewildste treffers in 2009 en 2010 waarvan enkele episodes tot by 3,8 miljoen kykers getrek het. Die reeks is in September 2012 deur *Wartime Farm* opgevolg, met dieselfde span wat hierdie keer 'n volle kalenderjaar as boere in oorlogstye op Manor Farm in Hampshire deurgebring het.

'n Begeleidende boek met dieselfde naam, wat deur Goodman, Langlands en Ginn geskryf is, is in 2010 deur *BBC Books* uitgegee. Die reeks het ook op DVD verskyn.
**Clyde Tombaugh** (4 Februarie 1906 – 17 Januarie 1997) was 'n Amerikaanse sterrekundige. Hy is veral bekend vir die ontdekking van die dwergplaneet Pluto in 1930, die eerste voorwerp wat ontdek is in 'n gebied wat later as die Kuiper-gordel geïdentifiseer sou word. Daarnaas het hy ook 14 planetoïede ontdek. Hy het ook ernstige wetenskaplike navorsing oor vreemde vlieënde voorwerp, of VVV's, bepleit.

Biografie
---------

Clyde William Tombaugh is op 4 Februarie 1906 in Streator, Illinois in die Verenigde State van Amerika gebore. Sy familie trek later na Burdett in Kansas, waar hy sy skoolloopbaan in 1925 voltooi. Hy wou graag verder gaan studeer, maar nadat 'n haelstorm sy familie se oeste beskadig het, was daar nie daarvoor geld nie.

Op 18 Februarie 1930 ontdek hy Pluto. Tussen 1930 en 2006 is Pluto as die negende planeet van die Sonnestelsel beskou, waarna dit as 'n dwergplaneet herklassifiseer is. Na dié ontdekking het hy by die Universiteit van Kansas ingeskryf en twee grade in sterrekunde verwerf.

Hy is waarskynlik die mees vooraanstaande sterrekundige wat ooit self melding van VVV's gemaak het. Op 20 Augustus 1949 het hy onder andere verskeie VVV's in die omgewing van Las Cruces in Nieu-Mexiko waargeneem. Hy het die verskynsel as ses tot agt reghoekige ligte beskryf.

Tombaugh is op 17 Januarie 1997 in Las Cruces, Nieu-Mexiko, oorlede. Hy was byna 91 jaar oud.
**Anabolisme** is ’n stel metaboliese roetes vir die opbou van molekules in lewende organismes uit kleiner eenhede. Dié reaksies verg energie, bekend as ’n endergoniese proses. Dit is die opbouende aspek van metabolisme, terwyl katabolisme die afbrekende prosesse behels. Anabolisme is gewoonlik sinoniem aan **biosintese**.

Roete
-----

Polimerisasie, ’n anaboliese roete wat gebruik word om makromolekules soos nukleïensure, proteïene en polisakkariede te bou, gebruik kondensasiereaksies om monomere te bind. Makromolekules word geskep uit kleiner molekules deur middel van ensieme en kofaktore.

Energiebron
-----------

Anabolisme word aangedryf deur katabolisme, waar groot molekules in kleiner dele opgebreek en dan in selasemhaling gebruik word. Baie anaboliese prosesse word aangedryf deur die splyting van adenosientrifosfaat (ATF). Anabolisme behels gewoonlik reduksie en verminder entropie, wat dit ongunstig maak sonder energietoevoer. Die aanvangsmateriale, wat die voorlopermolekules genoem word, word saamgebind deur die chemiese energie wat beskikbaar gestel word deur die hidrolisasie van ATF, die reduksie van die kofaktore NAD+, NADF+ en FAD, of die uitvoer van ander gunstige newereaksies. Soms kan dit ook aangedryf word deur entropie sonder energietoevoer, in gevalle soos die vorming van die fosfolipieddubbellaag van ’n sel, waar hidrofobiese wisselwerkings die molekules saamvoeg.

Funksies
--------

Anaboliese prosesse bou organe en weefsel. Dié prosesse sorg vir die groei en differensiasie van selle en die vergroting van die liggaam, ’n proses wat die sintese van komplekse molekules behels. Voorbeelde van anaboliese prosesse sluit in die groei en mineralisasie van bene en die vergroting van weefselmassa.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* GND: 4315187-5
* NKC: ph196641

 |
Na Etienne Leroux se opspraakwekkende vierde roman, *Sewe Dae by die Silbersteins*, wat in 1964 met die Hertzogprys vir prosa bekroon is, was **Een vir Azazel** sy boeiende vervolg daarop. Die boek word uitgegee deur die Human & Rousseau uitgewersmaatskappy.

Verhaal
-------

*Een vir Azazel* speel soos sy voorganger weer af op die Welgevonden-landgoed van die Silbersteins, maar dit is agtien jaar na die gebeure in die vorige boek.(Sewe Dae by die Silbersteins) Jock Silberstein se plaas is nou geskenk aan 'n Stigting, hoewel die Silbersteins en hul skoonseun, Henry Silberstein-van Eeden, nog daar woon. Salome is oorlede by die geboorte van haar enigste kind, Adam Kadmon Silberstein, 'n reus en 'n idioot.

'n Meisie, Lila, word vermoor, en die hakkelende speurdersersant Demosthenes H. de Goede ondersoek die misdaad, begelei deur dr. Johns.

Opmerkings
----------

Met hierdie fantastiese gegewe lewer Leroux 'n roman wat in diepsinnigheid en rykdom van intellektuele krag die lesers van sy werk opnuut sal verras en aangryp. Die titel verwys na die Joodse sondeboek. Om bepaalde redes is afgewyk van die spelling Asásel, soos dit voorkom in Levitikus 16.
Cockburn Sound en Garden-eiland soos vanuit die ruimte gesien. Beeld geskep deur NASA World Wind
**Cockburn Sound** (uitgespreek koubin) is 'n see-engte aan die weskus van Wes-Australië. Dit loop vanaf die mond van die Swanrivier by Fremantle vir omtrent 25 km tot by Cape Peron naby Rockingham.

Dit word in die ooste begrens deur die vasteland en aan die westekant deur Garden-eiland en Carnac-eiland, verskeie rotseilande en goed ontwikkelde koraalriwwe. Gage Roads lê ten noorde daarvan.

Die see-engte is geleë by 32°10′14″S 115°43′26″E﻿ / ﻿32.17056°S 115.72389°O﻿ / -32.17056; 115.72389 en die totale oppervlakte is ongeveer 100 km².

Nywerhede op die vastelandse kus was vir baie jare 'n bron van kommer in soverre dit die omgewing betref. In die afgelope paar jaar het swaar nywerhede daar afgeneem en het dinge in die verband verbeter. Die Garden-eiland toegangsroete tot Garden-eiland het die ekologie van die gebied baie verander en 'n impak op die seegras daar gehad asook die beweging van sand in en rondom Shoalwater Mariene Park.

Die see-engte word toenemend gebruik vir ontspanning- en visvangbedrywighede vanweë die verbetering in waterkwaliteit.
’n **Kwantum** in fisika is die kleinste, ondeelbare hoeveelheid van enige fisiese entiteit wat in ’n interaksie betrokke is.

Kwantummeganika
---------------

Kwantummeganika is ’n stel beginsels wat die fisiese realiteit beskryf op die subatomiese vlak van materie (molekules en atome) en die subatomiese (elektrone, protone en selfs kleiner) deeltjies. Hierdie beskrywings sluit die gelyktydige golfagtige en partikelagtige gedrag van beide materie en straling ("golf-partikel-tweeledigheid") in. Daarbenewens maak kwantummeganika ook die stelling dat ’n mens nooit met sekerheid die toestand van die partikels, soos hul ligging of snelheid, kan voorspel nie. Hierdie wet staan bekend as Heisenberg se Onsekerheidsbeginsel, 'n belangrike konsep in kwantummeganika.

Sekere stelsels vertoon egter kwantummeganiese invloede op ’n groter skaal; supervloeibaarheid (die wrywinglose vloei van ’n vloeistof by temperature naby die absolute nulpunt) is ’n bekende voorbeeld. Kwantumteorie verskaf ook akkurate beskrywings vir baie voorheen onverklaarbare verskynsels.

Bronne
------

* B. Hoffmann, *The Strange Story of the Quantum*, Pelican 1963.
* Lucretius, *On the Nature of the Universe*, transl. from the Latin by R.E. Latham, Penguin Books Ltd. Harmondsworth 1951.
* J. Mehra and H. Rechenberg, *The Historical Development of Quantum Theory*, Vol.1, Part 1, Springer-Verlag, New York 1982.
* M. Planck, *A Survey of Physical Theory*, transl. by R. Jones and D.H. Williams, Methuen & Co. Ltd. London 1925 (Dover editions 1960 and 1993) including the Nobel lecture.

|  |  |
| --- | --- |
| Normdata Edit this at Wikidata | 
* GND: 4176603-9
* NDL: 00569863

 |
| Spanbandbrug |
| --- |
|  |
| Die Essing-voetgangerspanbandbrug |
| **Voorganger** | Eenvoudige hangbrug |
| **Verwante** | Hangbrug |
| **Uitvloeisels** | Geen |
| **Dra** | Voetgangers, motors, vragmotors |
| **Spanwydte** | Medium |
| **Materiaal** | Staalkabel, beton of behandelde hout |
| **Beweegbaar** | Nee |
| **Ontwerpsintensiteit** | Medium |
| **Stutwerk benodig** | Nee |

'n **Spanbandbrug** is 'n gespande struktuur (in baie opsigte soortgelyk aan 'n eenvoudige hangbrug) waarin die pad 'n kettinglyn tussen ondersteuningspunte vorm. Anders as in die eenvoudige hangbrug se geval, is die band saamgepers wat bydra tot die stewigheid van die struktuur (eenvoudige hangbrûe is geneig om te swaai en wip). Die steunpunte ondersteun op hulle beurt opwaartsstotende boë wat toelaat dat die helling tussen vakke verander kan word (waar veelvuldige vakke gebruik word). Sulke brûe word tipies van beton, wat deur gespande staalkabels versterk is, gemaak. Waar sulke brûe motorverkeer dra, is 'n sekere stewigheidsgraad nodig om oormatige buiging van die struktuur te verhoed. Dit word verkry deur die beton tydens samepersing voor te span.

Die Maldonadobrug in Maldonado, Uruguay is deur die ingenieur Leonel Viera (1913-1975) opgerig om die Punta del Este te oorspan. Nadat die hoofkabels in plek gestel is, is betonteëls gelê om die aanvanklike struktuur te voltooi. Die kabels is daarna voorgespan deur sandsakke op die teëls te plaas, gevolg deur 'n finale betonwerk. Verwydering van die sandsakke druk die betonstruktuur dan saam wat die stewigheid en duursaamheid van die struktuur verbeter wanneer dit belas word. 'n Identiese brug is later parallel aan die eerste opgerig.
’n Kwas-verkoper in Kaliningrad
Tuisgemaakte peperment-kwas
**Kwas** (Russies en Oekraïens: квас, Pools *kwas chlebowy*, letterlik "broodsuur") is ’n tradisionele, gegiste drank met ’n lae alkoholinhoud uit Rusland, Oekraïne en ander Oos-Europese lande, waar kwas-verkopers oral gesien kan word. (Uitspraak: kwas, soos in was met ’n "k" vooraan, nie met ’n "wh"-klank soos in verfkwas nie.) Die drank word gemaak van swart- of rogbrood en soms word vrugte of ment bygevoeg. Die alkoholinhoud is gewoonlik sowat 0,05-1,44% – laag genoeg sodat selfs kinders dit soms drink.

Vervaardiging
-------------

Kwas besig om te gis
In Rusland is kwas al eeue lank ’n gewilde drank wat reeds in die jaar 989, in die tyd van Wladimir I van Kiëf-Roes, in Russiese geskrifte genoem is. Dit kan tuis gemaak of in ’n winkel gekoop word.

Dit word gemaak deur die natuurlike gisting van brood en word soms gegeur met vrugte, bessies, rosyntjies, ment of berkesap. Vir moderne kwas word dikwels swart- of rogbrood gebruik wat gedroog en dan gebak of gerooster word tot croutons. Suiker of vrugte word bygevoeg, asook ’n giskultuur en *zakwaska* (om die gistingsproses te begin).

Kommersiële kwas, veral die goedkoper soorte, word soms net soos ander koeldranke gemaak met suiker, sodawater, moutekstrak en geurmiddels. Die beter soorte, dikwels met bierhandelsname, gebruik gewoonlik variasies van die tradisionele proses. Kwas word ongefiltreer geskink, met die gis steeds daarin, wat dit sy unieke smaak en hoë vitamien B-inhoud gee.
**Spanxti** is 'n musiekgroep uit die Litause hoofstad Vilnius wat in sy post-folklore- en neofolk-musiek en liedtekste die tradisies en mitologie van die twee oorlewende Baltiese volke, Litauers en Lette, met mekaar verbind.

Sedert sy stigting in die vroeë 21ste eeu het 'n verskeidenheid lede by die groep aangesluit en dit weer verlaat, terwyl Spanxti ook sy musiekstyl verskeie kere verander het. Die groep het nogtans van 'n eksperimentele musiekprojek tot 'n permanente kollektief gegroei wat 'n musikale uitdrukking probeer vind het wat op sy eie bene staan - met onortodokse neo-folkkomposisies en rituele liedtekste wat sy oorsprong in antieke Indo-Europese beskawings het.

Vir hul tweede album *Dievo žirgai, Laimės ratai* ("God se perde, Wiele van Geluksaligheid"), wat in 2012 vrygestel is, het Spanxti werke saamgestel wat van mitologiese en oorlogstematiek tot feesliedere strek, met musikale begeleiding deur akoestiese kitare, viool, akkordeon, slagwerk, klawerborde en vroulike sangstem.

Volgens die Baltiese geleerde en stigter van Spanxti, Vytautas Rinkevičius, bied die groep met sy musiek 'n kreatiewe benadering tot Baltiese mitologie en spirituele kultuur in die algemeen wat deur elemente van outentieke hedendaagse Baltiese folklore nog versterk word. So vind Spanxti sy inspirasie vir die kreatiewe herlewing van gemeenskaplike Baltiese lewensbeskouings in die kulturele konteks van Litaue en Letland. Die groep is sodoende die eerste musikale projek waarin die musikale erfenis van albei nasies verenig word.

Diskografie
-----------

* *Ryto rasa krito* (2002)
* *Karingo augo* (2003)
* *\*dhéǵhōm* (Autarkeia 2011)
* *Dievo žirgai, Laimės ratai* (Dangus 2012)
Die eerste Macintosh wat in 1984 vrygestel is.
'n Apple iMac, 2009. Let op hoe die rekenaar in die skerm ingebou is.
Die **Apple Macintosh** (ook *Apple Mac* of *iMac* genoem) is die handelsnaam vir 'n soort persoonlike rekenaar wat deur die maatskappy Apple Inc. vervaardig word. Steve Jobs het die oorspronklike Macintosh-rekenaar op 24 Januarie 1984 bekendgestel. Die Macintosh was een van die eerste rekenaars met 'n muis wat gebruik kon word om op ikone op die skerm te klik. Dit is dan ook hierdie funksie, bekend as 'n grafiese gebruikerskoppelvlak, wat die Macintosh so gewild gemaak het. Die eerste model is later na "Macintosh 128k" hernoem. Apple het sedert 1998 die naam "Macintosh" na "Mac" verander, hoewel die produk sedert sy ontwikkeling reeds onder die noemnaam "Mac" bekend was.

Macintosh-rekenaars het aanvanklik, anders as ander persoonlike rekenaars, hulle eie sentrale verwerkers (genaamd die Motorola 68000) gebruik. Later het Apple na die PowerPC oorgeskakel. In 2006 begin hulle om Intel se mikroverwerkers te gebruik. Die nuutste Mac's loop op Intel se i7-verwerkers.

Die Mac gebruik nie die Microsoft Windows-bedryfstelsel soos ander persoonlike rekenaars nie. Dit beskik oor 'n eie reeks bedryfstelsels, wat as OS X bekend staan. Die nuutste weergawe hiervan word "Yosemite" genoem. Mac's kan met behulp van 'n program genaamd "*Boot Camp*" beide Windows en OS X op dieselfde tyd loop. Die program is op alle Mac's gelaai.

Oor die algemeen kos Macintosh-rekenaars meer as ander rekenaars van dieselfde grootte en kapasiteit. Die produk is egter bekend vir sy boukwaliteit en gebruikersvriendelike koppelvlak.
Uitsig oor die ruïnes van Groot-Zimbabwe soos vanaf die suide gesien
Binne die ruïnes van Groot-Zimbabwe
**Masvingo** (tot in 1982 *Fort Victoria*, toe die naam 'n kort rukkie Nyanda was) is die oudste Europese nedersetting in Zimbabwe en verleen sy naam aan die provinsie waarvan hy die hoofdorp is. Dit is 1 067 m bo seespieël geleë. Die geskatte bevolking was 71 966 in 2009, vergeleke met 11 380 tydens die 1969-sensus, 40 jaar vantevore, toe hier 8 500 swartes, 2 500 wittes en 350 bruines en Asiërs gewoon het.

Dit was die eerste permanente nedersetting wat deur die Pioneer Column tydens sy opmars in 1890 na Masjonaland gestig is. Die dorp het op 6 November 1953 munisipale status verkry. Dit is die middelpunt van 'n mynbou- en landboudistrik, wat hom veral op beesboerdery toespits. Die eerste krieketwedstryd in die gebied is glo in 1890 hier gespeel.

Die dorp is goed geleë vir die toeristebedryf. Van hier is twee nasionale parke maklik bereikbaar, asook die bouvalle van Groot-Zimbabwe, wat in 1980 sy naam aan die nuwe onafhanklike staat verleen het. Dit is aan die spoorlyn na Gweru geleë en het 'n lughawe wat vir binnelandse vlugte gebruik word.

Fort Victoria is in 1891 opgerig om die pad van die destydse Salisbury (tans Harare) te bewaak. Dit het bestaan uit 'n ommuurde gedeelte en twee wagtorings. Die kloktoring is saam met die oorspronklike fort opgerig en die tweede toring twee jaar later.

Die dorp is die tuiste van die Great Zimbabwe University, wat uit die Masvingo State University ontstaan het.

Bekende persone gebore
----------------------

* Tonderai Chavhanga, Springbokrugbyspeler

Bronne
------

* Akers, Mary (red.), *Encyclopaedia Rhodesia*, The College Press Pvt. Ltd. Salisbury, 1973.
* Bevolkingsyfer van World Gazetteer
'n Ysberg dryf in water, terwyl 'n groot deel onder die wateroppervlak is. Op dieselfde manier "dryf" die Aarde se litosfeer op die astenosfeer.
**Isostasie** en **isostatiese ewewig** is terme wat gebruik word om die toestand van swaartekragewewig van 'n drywende voorwerp in 'n vloeistof aan te dui.

Isostasie spruit uit die Wet van Archimedes, wat in die bad gesit en besef het as 'n voorwerp onder die water geplaas word, is die massa van die water wat verplaas word gelyk aan die massa van die hele voorwerp. Hoe swaarder die voorwerp, hoe groter deel sal onder die water wees.

'n Voorbeeld van isostasie is 'n drywende ysberg in die see. 'n Gedeelte van die ysberg sal onder die water wees. Sowel die hoogte wat die drywende voorwerp (die ysberg) het (ten opsigte van 'n willekeurige verwysingspunt) as die diepte waartoe die voorwerp in die water indring, hang van die volgende faktore af:

* die hoogte of dikte van die voorwerp;
* die digtheid van die voorwerp; en
* die digtheid van die vloeistof.

'n Mens kan ook werk met die verhouding tussen die digthede; dan word die laaste twee faktore gekombineer.

In die geologie en geofisika
----------------------------

Die astenosfeer in verhouding met die ander lae in die struktuur van die Aarde.
In die geologie en geofisika word isostasie gebruik om hoogteverskille op die Aarde natuurkundig te verklaar, soos waarom 'n berg hoër as 'n vlakte lê. Dit is omdat die litosfeer (aardkors) en astenosfeer (die boonste deel van die aardmantel) in isostatiese ewewig is. Die aanname is dat die vervormbare astenosfeer optree soos 'n vleistof waarin die litosfeer dryf. Onder 'n berg sal 'n sogenaamde wortel in die astenosfeer insteek, omdat die litosfeer hier dikker (en daarom swaarder) as op ander plekke is. Die hoogte van 'n berg en die diepte van die "wortel" hang af van:

* die digthede van die astenosfeer en litosfeer; en
* die dikte van die litosfeer.

Dit lyk of sommige dele van die litosfeer nie in isostatiese ewewig is nie, soos die Himalaja. In dié gevalle speel ander faktore 'n rol: In die geval van die Himalaja word die enorme hoogte bereik deur die sywaartse krag wat veroorsaak word deur die noordwaartse beweging van die Indiese plaat.

Wat kontinente betref, druk die sterker litosfeer op die swakker (makliker vervormbare) astenosfeer, waardeur materiaal in die astenosfeer lateraal wegstroom, en verskille in dikte van die litosfeer omgesit word in verskille in hoogte.

Skakels
-------

* Wikimedia Commons logo Wikimedia Commons het meer media in die kategorie Isostasie.
* Hierdie artikel is in sy geheel of gedeeltelik uit die Nederlandse Wikipedia vertaal.

|  |  |
| --- | --- |
| Normdata Edit this at Wikidata | 
* GND: 4162562-6
* LCCN: sh85068670
* NDL: 00560119

 |
**Benjamin Samuel Bloom** was 'n Amerikaanse opvoedkundige sielkundige, werksaam by die Amerikaanse Onderwys Navorsings Assosiasie. Gebore 21 Februarie 1913 in Lansford, Pennsylvania. Hy studeer aan die Pennsylvania Staat Universiteit en Universiteit van Chicago, waar hy 'n Ph.D. in Onderwys verwerf. Hy is op 13 September 1999 in 'n ouderdom van 86 oorlede in Chicago.

Hy het 'n bydrae gelewer tot die klassifikasie van opvoedkundige objektiewe en die teorie van leerbeheer. Hy het ook 'n navorsing span gelei wat 'n hewige ondersoek geloods het in die ontwikkeling van uitmuntende talent, waarvan die uitslag relevant was aan die vraag van voortreflikheid, uitsonderlike prestasie en grootheid.

In 1956 het Bloom die eerste volume van die, Taksonomie van opvoedkundige objektiewe: die klassifikasie van opvoedkundige doelwitte, gewysig, wat die klassifikasie van leer objektiewe omlyn het. Dit het bekend geraak as Bloom se Taksonomie, en dit bly steeds 'n fundamentele en essensiële element in die opvoedkundige gemeenskap, soos uitgewys in die 1981 opname, Betekenisvolle geskrifte wat die kurrikulum beïnvloed het: 1906–1981, deur H.G. Shane en die 1994 jaarboek van die Nasionale Genootskap vir die Studie van Onderwys.

|  |  |
| --- | --- |
| Normdata Edit this at Wikidata | 
* BNE: XX859578
* CANTIC: a10429748
* GND: 118511831
* ISNI: 0000 0001 2141 2360
* LCCN: n50016696
* NDL: 00433567
* NKC: skuk0001737
* NLK: KAC199602781
* NTA: 068360266
* The SBN id PALV027201 is not valid.
* SNAC: w671055n
* SUDOC: 071544070
* VIAF: 79397188
* WorldCat Identities: lccn-n50016696

 |
**Matabeleland** is 'n streek in die suide van Zimbabwe. Die gebied is verdeel in die Zimbabwiese administratiewe streke Matabeleland-Noord en Matabeleland-Suid. Die belangrikste stad is Bulawayo. Benewens die verbouing van graan, suiker en katoen, word goud ook gemyn. 

Matabeleland word sedert die 1830's deur die Matabele bewoon. Hulle is afstammelinge van die Zoeloes wat in die ooste woon. Van 1837 tot 1893 was Matabeleland die kerngebied van die soewereine koninkryk Mthwakazi, wat na 1860 ook die gebiede van die huidige Zimbabwe insluit wat nog grotendeels deur Shona bewoon word. Die land is met die vorige eeuwending (1900's) deur die koloniale troepe van die Britte verower (Tweede Matabele-oorlog). 

Voor die Matabele-immigrasie was daar twee opvolgerstate van die (eerste) Munhumutapa-ryk, waarvan die sentrums nou historiese terreine is: Khami was die middelpunt van die staat Torwa en Dhlo-Dhlo (*Danamombe*) was die middelpunt van die staat Changamire. 

 Ligging van Matabeleland 

|  |  |
| --- | --- |
| Normdata Edit this at Wikidata | 
* VIAF: 239488340
* WorldCat Identities (via VIAF): 239488340

 |
No Orchids For Miss Blandish

geskrewe werk| Afgeleide werk | No Orchids for Miss BlandishWysig |
| Genre | MisdaadromanWysig |
| Outeur | James Hadley ChaseWysig |
| Taal van werk of naam | Britse EngelsWysig |
| Publikasiedatum | 1939Wysig |
| Ligging van verhaal | Kansas City, Verenigde State van AmerikaWysig |
| Pryse ontvang | Le Monde se 100 boeke van die eeuWysig |

***No Orchids For Miss Blandish*** is 'n 1939 misdaad roman deur die Britse skrywer James Hadley Chase. Die roman is beïnvloed deur die Amerikaanse misdaad skrywer James M. Cain en die stories in die pulp tydskrif *Black Mask*. Chase het na bewering die boek as 'n weddenskap geskryf om die *The Postman Always Rings Twice*, te troef.

*No Orchids for Miss Blandish* ontlok aansienlike kontroversie as gevolg van sy eksplisiete uitbeelding van seksualiteit en geweld. Die roman was 'n groot kritieke sukses en is ingesluit in Le Monde se 100 boeke van die eeu.

In 1942 is die roman aangepas in 'n verhoogspel wat vir meer as 200 optredes by die Prins van Wallis-teater in Londen opgevoer is. Robert Newton was die hoofakteur. In 1948 is dit aangepas in 'n Britse film *No Orchids vir Miss Blandish* en het in 'n kontemporêre omgewing van New York Stad afgespeel. Die 1971 Amerikaanse rolprent *The Grissom Gang* was ook gebaseer op die roman, wat die voorkoms van gebeure verskeie jare terug na 1931 Kansas City verskuif het.

In 1944 was dit ook die onderwerp van 'n essay deur George Orwell, *Raffles and Miss Blandish*, en geparodieer deur Raymond Queneau in *We Always Treat Women Too Well*. In 1962 is die roman omvattend herskryf en geherrangskik deur die skrywer omdat hy gedink het dat die wêreld van 1939 te ver verwyderd was vir 'n nuwe generasie lesers.

Bronne
------

* Bloom, Clive. *Bestsellers: popular fiction since 1900*. Palgrave MacMillan, 2002.
* Chibnall, Steve & Murphy, Robert. *British crime cinema*. Routledge, 1999.
* "No Orchids for Miss Blandish" in *Yesterday's Bestsellers* by Brian Stableford. Wildside Press, 1998, ISBN 978-0-8095-0906-5.

|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

Klik vir info oor hierdie sjabloon.
 |
Oorspronklike weergawe met rottangsitplek, sonder stutte.
Die **no. 14-stoel** is die bekendste stoel wat deur die Thonet-stoelonderneming gemaak is. Dit is ook as die **bistro-stoel** bekend. Die stoel is deur Michael Thonet ontwerp en is in 1859 bekendgestel. Dit word met behulp van 'n unieke stoombuig-tegnologie, bekend as bentwood vervaardig. Dit het jare geneem om die proses te vervolmaak. Vanweë die bekostigbare prys en eenvoudige ontwerp, het dit een van die beste verkopers van stoele wat ooit gemaak is, geword. Sowat 50 miljoen no. 14's is tussen 1859 en 1930 verkoop; sedertdien is miljoene meer verkoop. 

Thonet se nommer 14 is van ses stukke stoomgebuigde hout, tien skroewe en twee moere gemaak. Die houtonderdele is gemaak deur beukehoutplanke tot 100 °C (212 °F) te verhit. Daarna is die houtstukke in gekromde gietystervorms geforseer, en dan by 'n temperatuur van ongeveer 70 °C (158 °F) vir 'n tydperk van 20 uur afgekoel en uitgedroog. Die stoele kan deur ongeskoolde werkers massavervaardig word. Dit kan uitmekaar gehaal word om tydens vervoer daarvan ruimte te bespaar.

Latere stoele, soos hier geïllustreer, is van agt stukke hout gemaak: twee driehoekige stutte is tussen die sitplek en die rug aangebring om hierdie hardwerkende las te versterk. 

Die ontwerp was 'n reaksie na die behoefte aan kafee-styl stoele. Die sitplek van die stoel was dikwels van geweefde rottang of palmvesels gemaak. Die openinge in die geweefde matwerk van die stoelsitplek was 'n praktiese voordeel, omdat gemorste vloeistof daardeur kon dreineer.

Die no. 14-stoel word steeds deur Gebrüder Thonet Wenen, Ton,  en Thonet (as die 214) vervaardig.

Klassieke ontwerp
-----------------

Die nommer 14-stoel word algemeen as 'n klassieke ontwerp beskou. Toe die stoel tydens die 1867-wêrelduitstalling in Parys uitgestal is, het dit 'n goue medalje verower. Dit is deur baie ontwerpers en argitekte, waaronder Le Corbusier, geprys, wie gesê het: "Daar is nog nooit 'n beter en meer elegante ontwerp, en 'n meer presies vervaardigde en praktiese item geskep nie."

Herontwerp
----------

In 2009 is die stoel deur James Irvine, 'n Engelse ontwerper herontwerp, en deur Muji, 'n Japannese maatskappy, verkoop. Roland Ohnacker, besturende direkteur van Thonet, het gesê dat die doel was om "18 tot 35-jariges bekend te stel aan die Thonet-handelsnaam."
| Periode/sisteem | Epog/serie | Tydsnede/etage | M. jaar gelede |
| --- | --- | --- | --- |
| Neogeen | Mioseen | Aquitanium | **jonger** |
| Paleogeen | Oligoseen | Chattium | 23,03–28,1 |
| Rupelium | 28,1–33,9 |
| Eoseen | Priabonium | 33,9–38,0 |
| Bartonium | 38,0–41,3 |
| Lutetium | 41,3–47,8 |
| Ipresium | 47,8–56,0 |
| Paleoseen | Tanetium | 56,0–59,2 |
| Selandium | 59,2–61,6 |
| Danium | 61,6–66,0 |
| Kryt | Laat | Maastricht | **ouer** |
| Die verdeling van die Paleogeen (IKS). |

Die **Bartonium** is ’n chronostratigrafiese etage sowel as geologiese tydsnede van onderskeidelik die sisteem en periode Paleogeen (serie/epog Eoseen). Dit verwys dus na ’n tydperk sowel as die gesteentes wat in dié tydperk gevorm het. 

Die tydperk was van sowat 41,3 tot 38 miljoen jaar gelede. Dit is voorafgegaan deur die Lutetium en gevolg deur die Priabonium.

Naam en definisie
-----------------

Die Bartonium is in 1857 deur Karl Mayer-Eymar genoem na die Barton-lae by Barton-on-Sea in Hampshire, Engeland. Die oorspronklike tipeligging is in die omgewing van die Highcliffe-ontsluiting in Suid-Engeland; ’n globale stratotipepunt is nog nie vasgestel nie.

Die basis van die etage word gedefinieer deur die verdwyning van die nannoplankton *Reticulofenestra reticulata* en die bokant deur die eerste voorkoms van die nannoplankton *Chiasmolithus oamaruensis*.

Bronne
------

* (en)  Gradstein, F.M.; Ogg, J.G.; Schmitz, M.D. & Ogg, G.M.; **2012**: *A Geologic Time Scale 2012*, Elsevier, ISBN 0444594256.
**Saltimbocca**

**Tradisionele vleisgereg uit Rome**

---

**Vlag van Italië Italië**

---

**Tradisionele bereiding**

Met prosciutto en salie

---

**Bypassende wyn**

Chianti Classico (rooi)  
of
Catarratto (wit)

**Saltimbocca** [ˌsaltimˈbokka] ('n verkorting van *saltare in bocca* - "dit spring in die mond" in Italiaans) is 'n gewilde Italiaanse vleisgereg wat van dun skyfies kalfsvleis berei word. Die vleis word met prosciutto (ham) en salie opgerol en, afhangende van die streekstradisie of persoonlike smaak, in wyn, olie of soutwater gemarineer.

Vir *saltimbocca alla romana* kan die vleis opgerol of alternatief plat gebraai word. 'n Prosciutto-skyf en 'n salieblaar word met 'n tandestokkie daarop vasgemaak
*Saltimbocca alla romana* klaar om bedien te word
Die gereg het sy oorsprong in Rome en die omliggende streek Lazio waar dit as *saltimbocca alla romana* bekend staan. Vir die Romeinse variant word die vleis opgerol en saam met prosciutto en salie in droë wyn (byvoorbeeld Marsala) en botter gebraai. Saltimbocca word saam met suurlemoenskyfies en volgens smaak - vars brood (baguette of stokbrood), aartappels, polenta, rys, gebraaide groente of slaai bedien.
Nederlandse kaart wat die deelgebiede van Oekraïne aandui.
Oekraïne is in 24 **oblaste** en 'n stad met spesiale status onderverdeel.

Oblaste
-------

Meeste van die Oekraïense oblaste (vgl. provinsies) is na hul hoofstede vernoem.
'n Belangrike uitsondering hierop is die hoofstad Kijif, aangesien die stad nie deel van die Kijif-oblast is nie.

|  |  |  |  |  |  |  |
| --- | --- | --- | --- | --- | --- | --- |
| * Charkif
* Cherson
* Chmelnitski
* Dnipropetrofsk
* Donetsk
* Iwano-Frankifsk
 |  | * Kijif
* Kirowohrad
* Lwif
* Loehansk
* Mikolajif
* Odessa
 |  | * Poltawa
* Riwne
* Soemi
* Ternopil
* Transkarpatië
* Tsjerkasi
 |  | * Tsjernihif
* Tsjerniftsi
* Winnitsja
* Wolhin
* Zaporizjzja
* Zjitomir
 |

Stad met spesiale status
------------------------

Kijif is die land se hoofstad en het volgens Oekraïense wetgewing 'n spesiale status. Die stad is gevolglik nie deel van die Kijif-oblast nie.
Sewastopol het ook 'n spesiale status gehad, omdat Rusland se Swartsee-vloot daar gestasioneer is, maar is op 18 Maart 2014 saam met die res van die Krim-skiereiland by Rusland ingelyf.

Outonome Republiek van Krim
---------------------------

Die eertydse Outonome Republiek van Krim op die Krim-skiereiland word veral deur Russe en in 'n mindere mate deur Oekraïners en Krimtatare bewoon. Die Krim eis op 5 Mei 1992 selfbestuur op, maar word daarna as outonome republiek erken. Na 'n referendum op 16 Maart 2014 word die republiek deel van Rusland (hoewel baie lande dit nie amptelik erken nie) en is gevolglik nie meer deel van Oekraïne nie.


|  |  |
| --- | --- |
|  **Deelgebiede van Oekraïne** |  |
| 

|  |  |
| --- | --- |
| **Oblaste**  | Charkif • Cherson • Chmelnitski • Dnipropetrofsk • Donetsk • Iwano-Frankifsk • Loehansk • Lwif • Mikolajif • Odesa • Kijif • Kirowohrad • Poltawa • Riwne • Zaporizjzja • Zjitomir • Soemi • Ternopil • Transkarpatië • Tsjerkasi • Tsjernihif • Tsjerniftsi • Winnitsja • Wolhin |
|  **Outonome republiek**  | Krim |
| **Munisipaliteite**  | Kijif • Sewastopol |

 |
**Adad-nirari II** (bewind: 911 tot 891 v.C.) word algemeen beskou as die eerste koning van die Nieu-Assiriese Ryk.

Lewe
----

Hy het streke wat net in naam leenstate was, finaal onderwerp en Arameërs wat probleme veroorsaak het, ná ’n geveg in 910 v.C. gedeporteer. Nadat hy die Nieu-Hetitiese en Horitiese bevolking in die noorde onderwerp het, het Adad-nirari II Babilonië twee keer aangeval en ’n groot stuk land in Middel-Mesopotamië geannekseer. Hy het later nog dele van Mesopotamië oorgeneem. Hy het ook streke in die weste verower. 

Sy bewind is gekenmerk deur hernude voorspoed in die antieke Nabye Ooste nadat hy Fenisiese en Aramese handelsroetes uitgebrei en so Anatolië, Egipte onder die Libiese 22ste Dinastie, Mesopotamië en die Mediterreense gebied verbind het.

Adad-nirari II se seun se naam was Tukulti-Ninurta II, en hy het die oorloë teen Assirië se vyande voortgesit.

Danksy die bestaan van volledige naamlyste van Adad-nirari II se bewind tot dié van Assurbanipal in die 7de eeu v.C. is jaar 1 van Adad-nirari se bewind (911 v.C.) dalk die eerste gebeurtenis in die antieke Nabye Ooste waarvan die presiese datum bekend is, hoewel die Assiriese Koningslys as taamlik aakuraat beskou kan word vanaf verskeie eeue voor Adad-nirari se bewind; geleerdes stem gewoonlik saam oor datums tot so ver terug as Assur-resh-ishi I se bewind in die laat 12de eeu v.C.
**Actv S.p.A.** (***Azienda del Consorzio Trasporti Veneziano*** - "Onderneming van die Venesiaanse Vervoerkonsortium") is 'n munisipale onderneming wat sedert sy stigting in 1978 die openbare vervoernetwerk in die historiese middestad van Venesië en die Venesiaanse strandmeer asook die verbindings met die vasteland bedryf en bestuur. Saam met die stedelike, maatskaplike en ekonomiese ontwikkeling en groei van Venesië, die omliggende eilande en uitgestrekte residensiële en nywerheidsbuurte op die vasteland het Actv sy netwerk voortdurend uitgebrei en aangepas. Actv vervoer daagliks duisende passasiers, Venesiane en besoekers, op waterbus-, trem- en busroetes in Venesië, Chioggia en die Venesiaanse voorstadsones op die vasteland.

Die onderneming se oorspronge strek terug tot 1881 toe die eerste stoombootroete op die Canal Grande in bedryf gestel is. Verdere mylpale was die vestiging van 'n trolliebusnetwerk in Mestre en die Lido di Venezia, die uitbreiding van waterbus- en veerbootroetes in die Venesiaanse strandmeer, die opening van tremlyne tussen Favaro en Venesië en tussen Marghera en die middestad van Mestre, die elektrifisering van busroetes op die Lido en Pellestrina-eiland en die invoering van voertuie met hibriede aandrywing.

Galery
------

* 'n Actv-waterbus (vaporetto) op Venesië se Canal Grande'n Actv-waterbus (*vaporetto*) op Venesië se Canal Grande
* 'n Actv-veerboot in die Giudecca-kanaal, op die roete tussen die eilande Tronchetto en Lido di Venezia'n Actv-veerboot in die Giudecca-kanaal, op die roete tussen die eilande Tronchetto en Lido di Venezia
* 'n Actv-bus in Mestre'n Actv-bus in Mestre
* 'n Actv-trem op die Piazzale Roma, Venesië, op pad na Favaro op die vasteland'n Actv-trem op die Piazzale Roma, Venesië, op pad na Favaro op die vasteland
Die vlag van Asjanti met die Goue Stoel in die middel.
Die **Adaefees** (Twi vir "rusplek") is ’n fees wat in Asjanti, Ghana, gehou word. Dit word beskou as ’n dag van rus en is die belangrikste Asjantigebruik wat die voorvaders betrek.

Beskrywing
----------

In ’n siklus van ses weke word twee Adaefeeste gehou, een keer op ’n Sondag (*Akwasidae*) en een keer op ’n Woensdag (*Awukudae*). Die Adaesiklus word nege keer per jaar herhaal. Die negende fees, die *Adae Kese* ("Groot Adae") val saam met die viering van die nuwejaar. Dit word gehou om die gode en voorvaders vir die nuwe oes te bedank. Die feeste in die Adaesiklus is nie uitruilbaar nie, want dit is reeds in antieke tye vasgestel.

Tradisies
---------

Die voorbereiding vir die fees is taamlik uitvoerig. Op die dag van die voorbereiding word die huise en die omringende gebied skoongemaak. Voor die hoofman se huis word tromme en seremoniële liedere van sonsondergang tot laat in die nag gespeel. Die hoofman geniet ’n ete van jams of meelpiesangs (sonder sout, want daar word geglo die geeste hou nie daarvan nie). Die hoofman gaan dan na die kamer waar die Goue Stoel (troon) gehou word. Die kos wat van die hoofman se ete oorgebly het, word rondgestrooi vir die afgestorwenes se geeste om te eet. Dit gaan gepaard met die lui van ’n klok wat aandui dat die geeste die kos eet. Daarna word ’n skaap geoffer. Sy bloed word aan die hoofman se voorkop en bors gesmeer. Almal groet hom met die groet *Adae morn*. 

Nog ’n deel van die seremonie is die hof se digter wat gedigte voorlees oor die dade van vergange hoofde, terwyl tromme gespeel en horings geblaas word.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Benjamin D’Urban se grafsteen in Pointe-Claire, Quebec, Kanada
Sir **Benjamin D’Urban** (1777 - 25 Mei 1849) was 'n vroeë Britse goewerneur van die Kaap die Goeie Hoop na wie Durban sowel as Durbanville (met die -ville bygevoeg om verwarring met eersgenoemde te voorkom) genoem is.

Hy is in Halesworth naby Norwich gebore. Sy voorsate was Franse Hugenote wat hulle in Engeland gevestig het om vervolging in hulle vaderland vry te spring. Op 16 Januarie 1834 word hy goewerneur van die Kaap, midde-in die Sesde Grensoorlog. Hy was die opvolger van sir Galbraith Lowry Cole. Hy het die oorlog in Brittanje se guns beëindig en die Provinsie van Koningin Adelaide gestig. Dit was geleë tussen die see, die vorige grens en die Groot-Keirivier en het net bestaan van 10 Mei tot 5 Desember 1835. Die Koloniale Kantoor het 'n einde daaraan gebring omdat D'Urban grond in die kortstondige provinsie aan swart lojaliste uitgegee het.

D’Urban het geen ondersteuning van die rykshoofstad, Londen, gekry nie en moes die probleme wat die Groot Trek meegebring het in die Kaap die hoof probeer bied. Hoewel hy persoonlik gewild onder die nedersetters aan die Kaap was, het sy amp algaande onhoudbaar geraak. Ondanks sy bevordering tot luitenant-generaal in 1837 is hy die volgende jaar uit die amp as goewerneur ontslaan. In sy militêre hoedanigheid bly hy egter in Suid-Afrika aan tot 1846, toe hy opperbevelvoerder van die Britse magte in Noord-Amerika word.

Hy sterf in dié amp in Montreal op 25 Mei 1849.

Sien ook
--------

* Lys van kommandeurs en goewerneurs van die Kaapkolonie

Bron
----

* Rosenthal, Eric, *Encyclopaedia of Southern Africa*, Juta and Company Limited, Kaapstad en Johannesburg, 1978.